† In nomine sanctissime et individue Trinitatis, amen. Ego Philippus Dei gratia Francorum rex, notum fieri volo omnibus sanctæ Dei ecclesiæ fidelibus tam præsentibus quam futuris quod adierint nostræ serenitatis præsentiam Guillelmus sancti Benedicti Floriacensis cœnobii abbas, et monachi sub eo degentes, querimoniam facientes de commendationibus et ceteris malis consuetudinibus quas quidam pervasores, Tescelinus scilicet et filii ejus, Hugo et Albertus, in quibusdam sancti Benedicti possessionibus, Scriniis videlicet et Alevrin injuste exigebant, quas ante multos annos gloriosissimi Francorum reges, nostri antecessores, Rotbertus videlicet et Henricus, pater meus, per regalium auctoritatem præceptorum ne aliquis exigeret decreverant. Nos vero audientes tam temerario ausu violari ac transgredi regalia prædecessorum nostrorum præcepta ægre tulimus simulque decrevimus per hoc nostræ auctoritatis præceptum ut nec ipsi nec aliquis ex eorum hæredibus nec ulla alia persona sive quilibet publicus exactor pro aliqua re exigenda nostris vel futuris temporibus easdem audeat adire villas nec aliquo modo aliquid ex eis exigere præsumat, quatenus liceat abbati seu congregationi præfati loci sub immunitatis nostræ tuitione ac defensione prædictas possessiones quiete dominari ac possidere. Addimus etiam hoc ut, quemadmodum omnes villæ sancti Benedicti in vicaria Peverense sitæ, id est Evera, Bulliacus, Bosonis ac Bolonis villæ cum earum adjacentiis, præceptis progenitorum nostrorum ab omnibus commendationibus et ceteris consuetudinibus munitæ ac defensæ perpetualiter habentur, ita et hac regali auctoritate nostra per hujus præcepti nostri corroborationem eædem villæ tutæ permaneant in æternum ac defensæ pro remedio animæ nostræ nostrique imperii perpetua pace et stabilitate. Et ut hoc nostræ auctoritatis decretum firmum et inviolabile permaneat omni tempore, proprii signi corroboravimus subscriptione. S. Philippi regis †. S. Gualeranni, magistri regiæ domus. S. Hugonis, fratris ejus. Actum Miliduno publice, anno ab incarnatione Domini millesimo septuagesimo I°, Philippi vero gloriosissimi regis undecimo.